Il-Premju għall-Belt Aċċessibbli tal-2019 ingħata lill-belt ta' Breda, fin-Netherlands, billi baqgħet tiffaċilita l-ħajja tal-persuni b'diżabbiltà. Dan ir-rikonoxximent ingħata dalgħodu waqt iċ-Ċerimonja tal-Premju għall-Belt Aċċessibbli fi Brussell. Breda hija sors ta' ispirazzjoni għall-bliet fl-Ewropa u lil hinn li jaffaċċjaw sfidi simili. Waqt il-preżentazzjoni tal-premju, il-Kummissarju Ewropew għall-Impjiegi, l-Affarijiet Soċjali, il-Ħiliet u l-Mobbiltà tal-Ħaddiema, Marianne Thyssen, stqarret: “Wisq ta' sikwit, il-persuni b'diżabbiltà jħossuhom minsijin għaliex ma jkunux jistgħu jaċċessaw spazji jew trasporti pubbliċi. Fi Breda, postijiet pubbliċi bħal parks u ħwienet huma aċċessibbli għal kulħadd. It-teknoloġiji diġitali jiżguraw li ċ-ċittadini kollha jistgħu jinqdew bit-trasport pubbliku. L-investimenti ta' Breda jissarrfu f'ġid. Bis-saħħa tal-impenn tal-belt lejn l-inklużjoni, it-turiżmu qiegħed iwarrad. Fil-futur qrib, l-Att Ewropew dwar l-Aċċessibbiltà se jikkomplementa l-isforzi ta' Breda billi jistabbilixxi standards Ewropej ta' aċċessibbiltà għal prodotti u servizzi ewlenin. L-isforzi kollettivi tagħna fil-livell lokali u dak Ewropew se jibdlu x-xena għall-aktar minn 80 miljun Ewropew b'diżabbiltà.” Biex ifakkru s-Sena Ewropea tal-Wirt Kulturali, ġew ippreżentati premjijiet ukoll lil bliet li għamlu sforzi straordinarji biex irendu aċċessibbli l-wirt kulturali tagħhom. Huwa u jagħti l-trofej, il-Kummissarju għall-Edukazzjoni, il-Kultura, iż-Żgħażagħ u l-Isport, Tibor Navracsics, stqarr: “Li kulħadd jingħata ċans jiskopri u jgawdi l-wirt kulturali huwa wieħed mill-għanijiet ewlenin tas-Sena Ewropea tal-Wirt Kulturali. Proprju għalhekk nifraħ ħafna li l-edizzjoni tal-Premjijiet għall-Belt Aċċessibbli ta' din is-sena tinkludi premju speċjali għal żewġ bliet li għamlu s-siti ta' wirt kulturali tagħhom aktar aċċessibbli. Nifraħ lil Viborg fid-Danimarka u lil Monteverde fl-Italja għall-passi li ħadu, u nittama li ħafna bliet oħrajn isegwu l-eżempju tagħhom.” Il-Kummissjoni Ewropea rċeviet 52 applikazzjoni għall-Premju għall-Belt Aċċessibbli tal-2019. Il-belt ta' Évreux fi Franza, u l-belt ta' Gdynia fil-Polonja, ġew fit-tieni u t-tielet post. Il-ġurija faħħret lil Évreux għall-enfasi partikulari tagħha fuq id-diżabbiltajiet inviżibbli, u lil Gdynia għall-inizjattivi tagħha biex tinkludi lill-persuni b'diżabbiltajiet intellettwali. Fl-aħħar nett, Kaposvár fl-Ungerija u Vigo fi Spanja rċevew menzjoni speċjali. Kaposvár ġiet rikonoxxuta għat-titjib kontinwu tagħha, u Vigo għall-arkitettura innovattiva tagħha f'topografija diffiċli. Kuntest Il-Premju għall-Belt Aċċessibbli (Access City Award) Il-Premju għall-Belt Aċċessibbli, organizzat mill-Kummissjoni Ewropea flimkien mal-Forum Ewropew dwar id-Diżabbiltà, huwa waħda mill-azzjonijiet previsti fl-Istrateġija tal-UE dwar id-Diżabbiltà 2010-2020 bil-għan li toħloq Ewropa mingħajr ostakli għall-persuni b'diżabbiltà. Il-premju jirrikonoxxi dawk il-bliet li huma l-aktar ta' eżempju biex jingħelbu l-ostakli fl-Ewropa tal-lum. Il-Premju jingħata lill-belt li tkun tejbet b'mod ċar u sostenibbli l-aċċessibbiltà f'aspetti fundamentali tal-ħajja urbana, u li jkollha pjanijiet konkreti għal aktar titjib f'dan il-qasam. L-għan tal-Premju huwa li jispira lil bliet oħrajn li jistgħu jiffaċċjaw sfidi simili u li jippromwovi prattiċi tajbin fl-Ewropa kollha. Il-Premju tradizzjonalment huwa mmirat għall-bliet Ewropej b'aktar minn 50,000 abitant. Il-bliet iridu juru approċċ komprensiv fir-rigward tal-aċċessibbiltà f'erba' oqsma ewlenin: l-ambjent mibni u l-ispazji pubbliċi; it-trasport u l-infrastruttura relatata; l-informazzjoni u l-komunikazzjoni, inkluż it-teknoloġiji l-ġodda (ICT); il-faċilitajiet u s-servizzi pubbliċi. Is-sena li għaddiet, il-kompetizzjoni twessgħet eċċezzjonalment biex il-bliet b'inqas minn 50 000 abitant ikunu eliġibbli għall-premju speċjali fil-qafas tas-Sena Ewropea tal-Wirt Kulturali. Il-Premju għall-Belt Aċċessibbli jingħata waqt il-konferenza annwali tal-Jum Ewropew tal-Persuni b'Diżabbiltà, li għaliha jattendu madwar 400 parteċipant minn madwar l-Ewropa kollha. Ir-rebbieħa tal-Premju fis-snin ta' qabel kienu: 2018, Lyon (Franza); 2017, Chester (ir-Renju Unit); 2016, Milan (l-Italja); 2015, Boras (l-Iżvezja); 2014, Gothenburg (l-Iżvezja); 2013, Berlin (il-Ġermanja); 2012, Salzburg (l-Awstrija); 2011, Avila (Spanja); Politika tal-UE dwar l-Aċċessibbiltà Li l-Ewropa ssir post aktar aċċessibbli għall-persuni b'diżabbiltà huwa element ewlieni tal-Istrateġija globali tal-UE dwar id-Diżabbiltà 2010-2020. L-istrateġija tipprovdi l-qafas ġenerali għal azzjoni fil-qasam tad-diżabbiltà u l-aċċessibbiltà fil-livell tal-UE, biex tikkumplimenta u tappoġġa l-azzjonijiet tal-Istati Membri. Fil-leġiżlazzjoni tal-UE hemm dispożizzjonijiet speċifiċi dwar l-aċċessibbiltà f'oqsma bħat-trasport u s-servizzi tal-komunikazzjoni elettronika. Fit-8 ta' Novembru 2018, il-Parlament Ewropew u l-Kunsill laħqu ftehim proviżorju dwar il-proposta tal-Kummissjoni għal Att Ewropew dwar l-Aċċessibbiltà, li permezz tiegħu ħafna mill-prodotti u mis-servizzi ta' kuljum se jsiru aċċessibbli għall-persuni b'diżabbiltà. L-Unjoni Ewropea tuża firxa ta' strumenti biex trendi l-Ewropa aktar aċċessibbli għall-persuni b'diżabbiltà u għall-anzjani, kif ukoll biex trawwem suq mal-UE kollha għal prodotti u servizzi aċċessibbli. Lil hinn mil-leġiżlazzjoni u l-politika, ir-riċerka u l-istandardizzazzjoni jottimizzaw l-aċċessibbiltà tal-ambjent mibni, tal-ICT, tat-trasport u oqsma oħra. Għal aktar tagħrif Verżjoni aċċessibbli ta' din l-istqarrija għall-istampa hija disponibbli hawn Premju għall-Belt Aċċessibbli 2019 Il-Konferenza tal-2018 fil-Jum Internazzjonali tal-Persuni b'Diżabbiltà L-Istrateġija tal-UE tad-Diżabbiltà 2010-2020 Is-Sena Ewropea tal-Wirt Kulturali Biex il-prodotti u s-servizzi ewlenin ikunu aċċessibbli fl-UE kollha: Stqarrija tal-Kummissarju Thyssen wara l-ftehim proviżorju bejn l-istituzzjonijiet tal-UE Stqarrija għall-istampa: Il-Kummissjoni tipproponi li tagħmel il-prodotti u s-servizzi iżjed aċċessibbli għall-persuni b'diżabbiltà Segwi lil Marianne Thyssen fuq Facebook u fuq Twitter, #EUdisability Segwi lil Tibor Navracsics fuq Twitter Inkiteb biex tirċievi bl-email u bla ħlas il-bullettin tal-Kummissjoni Ewropea dwar l-impjiegi, l-affarijiet soċjali u l-inklużjoni